Pielikums

Tukuma novada domes priekšsēdētāja

2025.gada 20.februāra rīkojumam “Par konkursu uz vakanto Tukuma novada pašvaldības iestādes "Pašvaldības administrācija" Izglītības pārvaldes

vadītāja amatu””

Ar grozījumiem, kas veikti ar 21.02.2025. rīkojumu “Par grozījumiem 20205.gada 20.februāra rīkojumā Nr.TND/1-12.1/25/45 ”Par konkursu uz vakanto Tukuma novada pašvaldības iestādes "Pašvaldības administrācija" Izglītības pārvaldes vadītāja amatu”

**Atklātā konkursa nolikums**

**uz vakanto** **Tukuma novada pašvaldības iestādes “Pašvaldības administrācija”**

**amatu „Izglītības pārvaldes vadītājs”**

(kods pēc klasifikatora 1213 23)

1. **Vispārīgais jautājums**

Atklātā konkursa mērķis ir noskaidrot un apstiprināt Tukuma novada pašvaldības iestādes “Pašvaldības administrācija” (turpmāk Pašvaldības administrācija) struktūrvienības “Izglītības pārvalde” vadītāja amata pienākumu izpildei piemērotāko pretendentu, kurš nodrošinātu struktūrvienības kvalitatīvu darbu un attīstību, organizētu Tukuma novada pašvaldības pienākumu izglītības jomā īstenošanu.

1. **Konkursa komisija**

2.1. Tukuma novada domes priekšsēdētājs apstiprina atklātā konkursa nolikumu uz vakanto amatu „Izglītības pārvaldes vadītājs” (turpmāk - Nolikums) un nosaka pieteikumu iesniegšanas termiņu.

2.2. Izglītības pārvaldes vadītāja amata pretendentu izvērtēšanas komisija (turpmāk Komisija) 5 (piecu) cilvēku sastāvā tiek izveidota ar Tukuma novada domes priekšsēdētāja rīkojumu.

2.3. Komisija veic darbu Pašvaldības administrācijas telpās, Talsu ielā 4, Tukumā, Tukuma novadā.

2.4. Komisija ir lemttiesīga, ja Komisijas sēdē piedalās ne mazāk kā trīs Komisijas locekļi.

2.5. Komisija:

2.5.1. atbilstoši iesniegtajiem dokumentiem novērtē pretendentu atbilstību izvirzītajām prasībām,

2.5.2. vienojas par laiku un vietu pārrunām ar pretendentiem,

2.5.3. ir tiesīga papildus pārrunām noteikt pretendentiem darba uzdevumus, lai pārbaudītu amatam nepieciešamās teorētiskās zināšanas un prasmes,

2.5.4. izvēlas izvirzītajām prasībām atbilstošāko pretendentu un sniedz ierosinājumu Tukuma novada pašvaldības izpilddirektoram par pretendenta virzīšanu apstiprināšanai Izglītības pārvaldes vadītāja amatā un darba tiesisko attiecību nodibināšanai,

2.5.5. pieņem lēmumu par Konkursa izbeigšanu bez rezultāta, ja Komisija nevienu no pretendentiem neizvēlas par atbilstošu Izglītības pārvaldes vadītāja amatam.

2.6. Komisijas sēdes ir slēgtas. Komisijas sēdes tiek protokolētas. Sēžu protokolēšanu nodrošina Komisijas sekretārs. Komisijas sēžu protokolus paraksta visi Komisijas sēdēs klātesošie Komisijas locekļi un Komisijas sekretārs.

2.7. Pretendentiem, kuri pēc Komisijas ieteikuma tiek aicināti piedalīties Konkursa otrajā kārtā (pārrunas ar pretendentu), Komisijas sekretārs paziņo pārrunu norises laiku un vietu.

1. **Konkursa dalībnieki**

3.1. Konkursā var piedalīties un par tā uzvarētāju kļūt jebkurš pilngadīgs Latvijas Republikas pilsonis, kurš iesniedzis pieteikumu kopā ar visiem nepieciešamajiem pretendentu atlases dokumentiem.

3.2. Pieteikumu, norādot „Konkursam uz Izglītības pārvaldes vadītāja amatu”, var iesniegt:

3.2.1. personīgi Tukuma novada pašvaldības Valsts un pašvaldības vienotajā klientu apkalpošanas centrā, Talsu ielā 4, Tukumā, Tukuma novadā,

3.2.2. ar drošu elektronisko parakstu parakstītu, iesūtīt Tukuma novada pašvaldības e-adresē vai e-pastā: [personals@tukums.lv](mailto:personals@tukums.lv).

3.3. Pieteikums jāiesniedz vai jānodrošina tā iesūtīšana līdz 2025. gada 12. martam (ieskaitot), pēc šī termiņa saņemtie pieteikumi netiek vērtēti.

*Ar grozījumiem, kas veikti ar21.02.2025. rīkojumu “Par grozījumiem 20205.gada 20.februāra rīkojumā Nr.TND/1-12.1/25/45 ”Par konkursu uz vakanto Tukuma novada pašvaldības iestādes "Pašvaldības administrācija" Izglītības pārvaldes vadītāja amatu”*

3.4. Pieteikums satur šādus dokumentus:

3.4.1. motivētu pieteikumu,

3.4.2. pretendenta dzīves aprakstu (CV),

3.4.3. izglītību un papildus apmācību apliecinošu dokumentu kopijas,

3.4.4. citus dokumentus, kas apliecina pretendentam izvirzīto prasību izpildi.

1. **Pieteikumu izskatīšana, vērtēšanas kritēriji, lēmuma pieņemšana**

4.1. Konkursa Komisija nevērtē pieteikumus, kuri saņemti vai iesūtīti pēc konkursa Nolikuma 3.3. punktā noteiktā termiņa.

4.2. Konkursa Komisija vērtēšanu veic trīs kārtās.

4.3. Pirmajā kārtā pēc pieteikuma iesniegšanas termiņa beigām piecu darba dienu laikā Komisija atlasa pieteikumus, kas satur visus Nolikumā noteiktos dokumentus (Nolikuma 3.4.punkts).

4.4. Otrajā kārtā Komisija izvērtē pretendentu obligātās kvalifikācijas prasības pēc šādiem kritērijiem:

|  |  |  |
| --- | --- | --- |
| **Nr.** | **Vērtēšanas kritērijs** | **Atbilstība** |
| **1.** | **Izglītība** |  |
| 1.1. | 5.profesionālās kvalifikācijas līmenim atbilstoša augstākā izglītība pedagoģijā, izglītības vadībā vai citā zinātnes nozarē, kas nodrošina nepieciešamo zināšanu un kompetenču kopumu, lai profesionāli pildītu Izglītības pārvaldes vadītāja amata pienākumus, vēlams maģistra grāds | Atbilst/Neatbilst |
| **2.** | **Profesionālā pieredze:** |  |
| 2.1. | vismaz triju gadu darba pieredze izglītības jomā, izglītības vadības darbā vai kādā no Izglītības pārvaldes realizējamo funkciju jomām | Atbilst/Neatbilst |

4.5. Ja otrajā kārtā Komisija konstatē, ka pretendents neatbilst kādai Nolikumā izvirzītajai prasībai, pretendents tiek izslēgts no tālākas dalības Konkursā.

4.6. Dalībai trešajā kārtā (pārrunās) tiek uzaicināts pretendents, kurš iesniedzis visus nepieciešamos dokumentus un Konkursa otrajā kārtā atbilst visiem obligāti izvirzītajiem kritērijiem attiecībā uz kvalifikāciju.

4.7. Trešajā kārtā (pārrunās) Komisija izvērtē pretendenta izpratni un zināšanas par Izglītības pārvaldes darbību, par finanšu resursu pārvaldību, spēju sniegt kompetentas atbildes uz Komisijas jautājumiem, saskarsmes spējas, komunikācijas un sadarbības veidošanas prasmes pēc šādiem kritērijiem:

|  |  |  |
| --- | --- | --- |
| Nr. | Vērtēšanas kritērijs | Punktu skaits |
| 1. | Pretendenta izpratne un zināšanas par Izglītības pārvaldes darbības jomām, normatīvo aktu regulējumu | līdz 3 punktiem |
| 2. | Pretendenta zināšanas un pieredze finanšu līdzekļu plānošanā un izlietojuma uzraudzībā | līdz 3 punktiem |
| 3. | Pretendenta spēja sniegt kompetentas atbildes uz amata pienākumu pildīšanai atbilstošiem jautājumiem | līdz 3 punktiem |
| 4. | Pretendenta vadības, saskarsmes un komunikācijas prasmes | līdz 3 punktiem |
| 5. | Pretendenta stratēģiskais redzējums par struktūrvienības attīstību | līdz 3 punktiem |
| 6. | Pretendenta motivācija | 1 punkts |
| 7. | Individuāli piešķirtie punkti | līdz 3 punktiem\* |

4.8. Konkursa trešajā kārtā katrs Komisijas loceklis vērtē pretendentu individuāli pēc Nolikuma 4.7. punktā izvirzītājiem kritērijiem. Katram Komisijas loceklim ir tiesības dot individuāli papildus līdz 3 vērtējuma punktiem, rakstiski pamatojot savu vērtējumu. Savu viedokli Komisijas loceklis pārrunu laikā, vai tūlīt pēc tam, ieraksta pretendenta izvērtēšanas lapā un apliecina ar parakstu.

4.9. Maksimāli iespējamais punktu skaits otrajā kārtā – 19 punkti.

4.10. Komisijas locekļiem trešās kārtas (pārrunu) laikā ir tiesības uzdot jautājumus pretendentam, kas saistīti ar iepriekšējo pieredzi, zināšanām, gadījumu analīzi, kā arī tā saskarsmes spēju, komunikāciju prasmes un motivācijas novērtēšanai.

4.11. Ja neviens no pretendentiem nav saņēmis 50 % no Nolikuma 4.9. apakšpunktā minētā punktu skaita, tiek izsludināts atkārtots Konkurss uz vakanto amata vietu.

4.12. Komisija lēmumu par pretendenta atbilstību amatam un kandidatūras virzīšanai izskatīšanai Tukuma novada pašvaldības izpilddirektoram, pieņem, pamatojoties uz trešajā kārtā iegūtā vērtējuma punktu skaitu, virzot pretendentu ar augstāko iegūto punktu skaitu.

4.13. Ja pretendenti saņēmuši vienādu punktu skaitu, Komisija balso par pretendentiem. Ja balsojums ir vienāds, izšķirošā ir Komisijas priekšsēdētāja balss. Komisijas priekšsēdētājam savs lēmums ir jāpamato un tas tiek ierakstīts protokolā.

4.14. Komisija pieņem galīgo lēmumu bez pretendenta klātbūtnes un par rezultātiem paziņo pretendentam rakstveidā piecu darba dienu laikā pēc Komisijas lēmuma pieņemšanas.

1. **Amata pamatpienākumi, nepieciešamā izglītība un prasmes**

5.1. Amata pamatpienākumi:

5.1.1. Izglītības pārvaldes vadības jomā:

5.1.1.1. organizēt un vadīt pārvaldes administratīvo darbu, nodrošināt pārvaldes darbību atbilstoši normatīvajiem aktiem un pārvaldes nolikumam,

5.1.1.2. atbildēt par pārvaldes darbības nodrošināšanu un savlaicīgu pārvaldes uzdevumu un funkciju izpildi,

5.1.1.3. saskaņot pārvaldes kompetencē noslēdzamo līgumu un dokumentu projektus,

5.1.1.4. savas kompetences ietvaros rīkoties ar pārvaldes mantu un finanšu līdzekļiem, nodrošina pārvaldes materiālo vērtību saglabāšanu,

5.1.1.5. organizēt pašvaldības normatīvo aktu izstrādi un ieviešanu pārvaldes kompetences jomās, piedalīties domes izdoto saistošo noteikumu projektu izstrādē,

5.1.2. Izglītības procesa vadības jomā:

5.1.2.1. atbilstoši normatīvo aktu prasībām saskaņot izglītības iestāžu izglītības programmas un pedagogu tarifikācijas,

5.1.2.2. saskaņā ar Ministru kabineta apstiprinātajās izglītības attīstības pamatnostādnēs noteiktajiem mērķiem, izstrādāt pašvaldības izglītības ekosistēmas attīstības stratēģiju četriem gadiem, reizi četros gados sagatavot pārskatu par izglītības kvalitāti attiecīgajā pašvaldībā un minēto pārskatu iesniegt pašvaldībai un Izglītības kvalitātes valsts dienestam,

5.1.2.3. izstrādāt priekšlikumus izglītības iestāžu tīkla attīstībai, izglītības iestāžu dibināšanai, reorganizācijai vai slēgšanai,

5.1.2.4. nodrošināt izglītības iestāžu finanšu vadību un datu analīzi, pārrauga pašvaldības padotībā esošo izglītības iestāžu darbību,

5.1.2.5. plānot pašvaldības padotībā esošo izglītības iestāžu vides, infrastruktūras un tehnoloģisko attīstību,

5.1.3. Pārvaldes personāla vadības jomā:

5.1.3.1. koordinēt, pārraudzīt un kontrolēt pārvaldes darbinieku darbu un pārvaldes funkciju izpildi,

5.1.3.2. noteikt pārvaldes darbinieku amata pienākumus, kā arī prasīt atbildību par to izpildi.

5.2. Amata pretendentam nepieciešamā izglītība – 5. profesionālās kvalifikācijas līmenim atbilstoša augstākā izglītība pedagoģijā, izglītības vadībā vai citā amata pienākumu izpildei atbilstīgā jomā. Vēlams maģistra grāds.

5.3. pretendentam nepieciešama ne mazāk kā trīs gadu darba pieredze izglītības jomā, izglītības vadības darbā vai kādā no pārvaldes realizējamo funkciju jomām

5.4. Amata pretendentam nepieciešamās prasmes:

5.4.1. prasme formulēt viedokli, pieņemt lēmumus, pamatot savu rīcību un lēmumus,

5.4.2. spēja organizēt savu un savu padoto darbu un strādāt kā patstāvīgi, tā komandā,

5.4.3. publiskās uzstāšanās un prezentācijas prasmes,

5.4.4. spēja apkopot datus, izmantojot modernās informācijas tehnoloģijas darbības plānošanai, kontrolei un koriģēšanai.

1. **Noslēguma jautājumi**

6.1. Nolikums sagatavots uz 4 lapām un tiek publicēts Tukuma novada pašvaldības tīmekļa vietnē [www.tukums.lv](http://www.tukums.lv), Tukuma novada Izglītības pārvaldes tīmekļa vietnē [www.tip.edu.lv](http://www.tip.edu.lv) un Nodarbinātības valsts aģentūras CV un vakanču portālā (cvvp.nva.gov.lv).

6.2. Nolikuma 3.2. punktā noteiktajā kārtībā pretendentu iesniegtie dokumenti tiek reģistrēti Tukuma novada pašvaldības elektroniskajā dokumentu vadības sistēmā ar atzīmi “Ierobežota pieejamība”.

6.3. Visi iesniegtie dokumenti paliek Tukuma novada pašvaldības rīcībā, tiem tiek piešķirts ierobežotas pieejamības dokumenta statuss.

6.4. Pretendents, iesniedzot dokumentu kopumu Konkursam, piekrīt personas datu apstrādei un pretendenta pieteikuma dokumentos norādītie personas dati tiek apstrādāti, lai nodrošinātu pretendentu izvērtēšanas procesa norisi.

6.5. Iesniegtie personas dati tiek uzglabāti līdz konkrētā amata konkursa noslēgumam, bet ne ilgāk kā 4 (četrus) mēnešus. Pēc minētā termiņa beigām iesniegtie personas dati tiek dzēsti vai iznīcināti.

6.6. Pretendentam pēc rakstveida pieprasījuma ir tiesības iepazīties ar Komisijas protokolu un Komisijas pieņemto ieteikumu daļā, kas attiecas tikai uz pretendentu.

6.7. Ja Konkursa norise ir bijusi nesekmīga (nav pieteicies neviens pretendents, pieteikušos pretendentu profesionālā sagatavotība neatbilst amata aprakstā noteiktajām prasībām un par to pieņemts Komisijas lēmums, vai nevienu no Komisijas ieteiktajiem pretendentiem Tukuma novada pašvaldības izpilddirektors neapstiprina iecelšanai amatā), tiek izsludināts atkārtots Konkurss.

Domes priekšsēdētājs G.Važa